“จีน” ล็อกดาวน์ “เมืองซีอาน” บางพื้นที่ หลังโควิดระบาดรอบใหม่ เริ่มวันนี้-19 เม.ย.65
จีน สั่งล็อกดาวน์ “เมืองซีอาน” พื้นที่บางส่วนเป็นการชั่วคราว เพื่อลดการเคลื่อนไหวของประชาชน 13 ล้านคน โดยมีผลตั้งแต่วันนี้-19 เม.ย.65
จีน สั่งล็อกดาวน์ “เมืองซีอาน” พื้นที่บางส่วนเป็นการชั่วคราว เพื่อลดการเคลื่อนไหวของประชาชน 13 ล้านคน โดยมีผลตั้งแต่วันนี้-19 เม.ย.65
16 เม.ย. 2565

ผู้สื่อข่าวรายงานว่า เมืองซีอานทางตะวันตกเฉียงเหนือของจีนเปิดเผยเมื่อวันศุกร์ (15 เม.ย.2565) ว่า จะทำการล็อกดาวน์พื้นที่บางส่วนเป็นการชั่วคราวเพื่อลดการเคลื่อนไหวของประชาชน 13 ล้านคน หลังมีรายงานการพบผู้ติดเชื้อโควิด-19 หลายสิบรายในเดือนนี้
โดยนับตั้งแต่เดือนมี.ค. จีนเผชิญกับสถานการณ์การแพร่ระบาดที่เลวร้ายที่สุดนับตั้งแต่พบเชื้อโควิด-19 ครั้งแรกที่เมืองอู่ฮั่นในปลายปี 2562
ทั้งนี้แม้ว่าตัวเลขผู้ติดเชื้อจะยังคงอยู่ในระดับปานกลางเมื่อเทียบกับในต่างประเทศ แต่การระบาดระลอกล่าสุดได้สร้างแรงกดดันอย่างมากต่อนโยบายการกวาดล้างเชิงรุกของจีนซึ่งมีจุดมุ่งหมายเพื่อไม่ให้ตรวจพบการติดเชื้อ โดยมาตรการที่เข้มงวดได้ส่งผลกระทบต่อห่วงโซ่อุปทานและเศรษฐกิจในประเทศ
ด้านประธานาธิบดีสี จิ้นผิงของจีนกล่าวว่าจีนไม่ควรละเลยความพยายามในการควบคุมและป้องกันโรค ขณะที่จีนจะพยายามลดผลกระทบของนโยบายดังกล่าวที่มีต่อการพัฒนาทางเศรษฐกิจและสังคม
ส่วนสำนักข่าวรอยเตอร์รายงานว่า เมืองซีอานซึ่งเคยสั่งล็อกดาวน์ไปเมื่อเดือนธ.ค.ที่ผ่านมาเพื่อต่อสู้กับการแพร่ระบาดของไวรัสสายพันธุ์เดลต้านั้น ได้พบผู้ติดเชื้อในท้องถิ่น 43 รายจากการแพร่ระบาดของไวรัสสายพันธุ์โอมิครอนในปัจจุบัน
ทั้งนี้เมืองซีอานได้ออกมาตรการเพื่อควบคุมความเคลื่อนไหวของประชาชนตั้งแต่วันนี้ไปจนถึงวันอังคาร (16-19 เม.ย.2565) แม้ไม่ได้บังคับใช้มาตรการล็อกดาวน์อย่างเต็มรูปแบบก็ตาม